钦定古今图书集成/理学汇编/文学典/第113卷 > 郑琰
## 钦定古今图书集成/理学汇编/文学典/第113卷 > 郑琰

按“《列朝诗集》，琰字翰卿，闽县人。豪于布衣，任侠遨游
闽中，词馆诸公争延致之，高文典册，多出其手，每闭
阁不听出。翰卿笑曰：‘吾具有须眉，安能作三日新’？”妇
悒悒闷死，遂跳之金陵。新安富人吴生延居幸舍，以
上客礼之。翰卿醉辄唾骂，主人呼为钱虏。吴与其兄
构讼，疑翰卿泄其阴事，文致捕置京兆狱，竟瘐死狱
中。徐兴公《榕阴诗话》云：“郑翰卿工七言，少游边疆，集
中多悲壮语，如‘马邑吹笳烽子急，雁门猎火健儿归’”，
“霜色欲将关树折，河声如带戍楼奔”，“马行空碛闻嘶断，人度残冰过语喧。”“沙碛到天归马小，朔云连海远
鸿低。剑㦸已消兵后火，髑髅犹泣战时疮。回中晓灶
炊霜饭，碛里宵衣踏月行。”“碛上阴云连塞黑，关前落
日带沙黄。”“乱山独马嘶残月，远碛离鸿叫曙霜。”“胡骑
分营来汉冢，蕃河流水到秦川”等句，令人读之有封
狼居胥之志。若陈幼孺之“雕飞塞日翻胡影，马饮流
泉咽汉声”，马季声之“马勒桃花御苜蓿，笳吹芦叶度
榆林”，谢在杭之“风吹紫塞草欲尽，马蹴黄河冰未残”，
亦不减郑生高韵。